
PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ, 

DE DISCIPLINĂ ŞI IMUNITĂŢI

Nr. 31/574

	COMISIA PENTRU ADMINISTRAŢIE

PUBLICĂ, AMENAJAREA TERITORIULUI 
ŞI ECHILIBRU ECOLOGIC
                                           Nr. 26/2815
                                           Pl-x 246/2008
	
	                                                                           Bucureşti, 10.05.2006

                                                                           Nr.  Pl.x – 289/2006


RAPORT COMUN
              asupra propunerii legislative pentru modificarea şi completarea

 Legii nr.52/2003 privind transparenţa decizională 

în administraţia publică
În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi şi Comisia pentru administraţie publică, amenajarea teritoriului şi echilibru ecologic au fost sesizate spre dezbatere, în fond, cu propunerea legislativă pentru modificarea şi completarea Legii nr.52/2003 privind transparenţa decizională în administraţia publică , trimisă cu adresa Pl-x  246 din 17 iunie 2008, înregistrată sub nr. 31/574 şi, respectiv 26/2815 din 18 iunie 2008.    
Potrivit prevederilor art. 75 din Constituţia României, republicată, şi ale art.92 alin. (8) pct.2, din Regulamentul Camerei Deputaţilor, republicat, cu modificările ulterioare, Camera Deputaţilor este prima Cameră sesizată.

Consiliul Legislativ a avizat favorabil propunerea legislativă, cu  unele observaţii şi propuneri, conform avizului nr. 399 din 28 martie 2008.

Guvernul, prin punctul de vedere transmis cu adresa nr. 1504 din 25 iunie 2008, nu susţine adoptarea acestei propuneri legislative. 

Iniţiativa legislativă supusă dezbaterii are ca obiect de reglementare modificarea şi completarea Legii nr. 52/2003 privind transparenţa decizională în administraţia publică, în sensul informării în prealabil, din oficiu, a cetăţenilor asupra măsurilor de interes public ce urmează a fi adoptate şi asupra proiectelor de acte normative. De asemenea, se propune includerea Guvernului şi a Instituţiei Prefectului în rândul autorităţilor administraţiei publice care au obligaţia să respecte dispoziţiile prezentei legi, precum şi permiterea accesului oricărei persoane la şedinţele publice ale autorităţilor administraţiei publice. Alte aspecte vizate în cuprinsul iniţiativei legislative privesc reglementări legate de desfăşurarea procesului de elaborare a actelor normative, a şedinţelor şi a dezbaterilor publice organizate de autorităţile administraţiei publice centrale şi locale. 
  În conformitate cu prevederile art. 61 din Regulamentul Camerei Deputaţilor, republicat, cu modificările ulterioare, membrii celor două Comisii au examinat iniţiativa legislativă susmenţionată, în şedinţa din 9 septembrie 2008. La lucrările separate ale celor două Comisii au participat, în calitate de invitaţi, din partea Ministerului Internelor şi Reformei Administrative, domnii Marin Pătuleanu – secretar de stat şi Mircea Alexandru – secretar general adjunct.

În urma opiniilor exprimate de către membrii celor două Comisii şi de către invitaţi s-a constatat că, prin prezenta iniţiativă legislativă se propune introducerea unor concepte care nu au corespondent în legislaţia comunitară pe care ţara noastră deja a armonizat-o în domeniu acesta. Legea nr. 52/2003 stabileşte obligaţia autorităţilor administraţiei publice de a organiza accesul cetăţenilor la procesul de elaborare a actelor normative şi la cel de luare a deciziilor, în anumite condiţii. Astfel, nu poate fi acceptată soluţia introducerii Guvernului, ca entitate separată, printre autorităţile obligate să respecte dispoziţiile legii, întrucât proiectele de acte normative sunt elaborate de ministere, autorităţi, agenţii, etc., care, după parcurgerea etapelor de transparenţă, potrivit legii, sunt supuse aprobării Guvernului, înainte de a fi transmise Parlamentului. Plasarea Guvernului printre autorităţile supuse prevederilor legii ar conduce, în consecinţă,la obligativitatea desfăşurării publice a tuturor şedinţelor executivului, situaţie inexistentă în practica statelor din Uniunea Europeană şi în alte ţări;

În ceea ce priveşte procedura de consultare publică în legătură cu măsurile propuse prin proiecte de acte normative nu au legătură cu asigurarea publicităţii măsurilor deja luate prin emiterea sau adoptarea unor acte de către autorităţi ale administraţiei publice.
Pe de altă parte, în ceea ce priveşte reglementarea sancţiunii cu amenda civilă a nerespectării unor norme de drept administrativ aceasta poate fi considerată improprie întrucât amenzile civile au natura juridică a unor sancţiuni aplicabile în materie civilă şi comercială, iar sediul materiei în reprezintă dispoziţiile art. 5803 din Codul de procedură civilă. 
Faţă de considerentele menţionate mai sus, membrii celor două Comisii au hotărât, cu majoritate de voturi (3 voturi împotrivă şi 3 abţineri), să propună plenului Camerei Deputaţilor respingerea  propunerii legislative pentru modificarea şi completarea Legii nr.52/2003 privind transparenţa decizională în administraţia publică.

Din numărul total de 29 membri ai Comisiei juridice, de disciplină şi imunităţi au participat la dezbateri 15 deputaţi, iar din numărul total de 26 membri ai Comisiei pentru administraţie publică, amenajarea teritoriului şi echilibru ecologic  au participat la dezbateri 24 deputaţi .
În raport cu obiectul şi conţinutul său, propunerea legislativă face parte din categoria legilor organice. 

                        PREŞEDINTE,                                             PREŞEDINTE,                                 

                       Sergiu ANDON                                           Relu FENECHIU

                         SECRETAR,                                                SECRETAR,

                       George BĂEŞU                                             Denes SERES
            Consilier,

     Nicoleta Grecu
          Consilier,

       Sofia Chelaru

PAGE  
2

